Opdateret klokken 21.50.

Der bliver ikke nogen revolution i Totalbankens ledelse i denne omgang. En afstemning på generalforsamlingen onsdag aften støttede bestyrelsen og afviste dermed en gruppe storaktionærers forsøg på at få indflydelse på ledelsens sammensætning. Oven i købet er alle bestyrelsens kandidater til repræsentantskabet blevet valgt ind.

Dermed måtte storaktionærerne Heine Delbing og Jesper Bak med henholdsvis 19 og 9 procent af aktierne gå hjem uden at have fået nogen af deres planlagte ændringer igennem.

Der har været meget diskussion forud for Totalbankens generalforsamling, men dirigenten gav ikke mulighed for debat om det afgørende punkt på selve mødet.

Heine Delbing har foreslået at skære repræsentantskabet ned fra 20 til 10 medlemmer og at fjerne navngivne medlemmer, mens bestyrelsen har foreslået at opretholde de 20. Dirigenten satte bestyrelsens forslag til afstemning, uden at nogen havde mulighed for at kommentere det. Nogle aktionærer råbte fra salen, at de gerne ville høre Heine Delbings argumenter, men ifølge dirigenten ville det først være muligt, hvis bestyrelsens forslag blev nedstemt - og det skete altså ikke.

Dermed måtte aktionærerne stemme uden at have hørt nogen argumenter for hverken den ene eller den anden løsning.

Efter at have vundet denne afstemning blev bestyrelsens kandidater til repræsentantskabet alle valgt.

Det er de genvalgte konsulent Robert Beck, Flensborg, direktør Alex Lysemose, Frederiksberg, økonomichef Jeppe Albin Sørensen, Aarup, advokat Palle Thomsen, Middelfart, læge Jens Thygesen, Gelsted. Desuden var det nyvalg til senior partner Frank Madsen, Odense, statsaut. revisor John Eric Rath Petersen, Odense, direktør Kristine Lawaetz Lyngbo, Agernæs, og landmand Just Kristensen, Stouby.

Tre kandidater, der ikke var foreslået af bestyrelsen, blev ikke valgt ind. Det var tidligere ejendomsinvestor Heine Delbing, Odense, virksomhedsejer Michael Dalsgaard Andersen, Aarhus og konsulent Christel Kniep, Morud.

Afstemningerne var ikke omgivet af meget spænding, for tirsdag eftermiddag blev stemmeretten taget fra en række storaktionærer, og dermed var der ikke længere lige så stor mulighed for at få forslagene vedtaget.

Og før generalforsamlingens start troede Heine Delbing, Odense, der har stillet et afgørende forslag, ikke selv på, at det blev vedtaget.

- Det er nok lige meget hvad jeg siger, forslaget vil sikkert blive stemt ned. Men forhåbentlig vil det demonstrere, at man bruger metoder, der minder om Sovjettidens for at få sin vilje, siger Heine Delbing.

Han henviser til, at Finanstilsynet har fjernet stemmeretten for aktionærer med 37 procent af aktierne. Ifølge Heine Delbing og andre oprørske aktionærers mening er det udelukkende sket for at forhindre dem i at udøve deres demokratiske ret som aktionærer i banken.

Bestyrelsesformand Poul Fischer, Aarup, holdt sig fuldstændig fra dette emne i sin beretning, der stort set kun drejede sig om bankens resultater og andre økonomiske emner.

- Vi har fået et godt resultat, vi får mange nye kunder og udlånene stiger. Det kan vi godt være tilfredse med, sagde Poul Fischer.

Til allersidst lagde han dog en personlig hilsen ind til forsamlingen, da beretningen var hans sidste på grund af aldersbegrænsningen i vedtægterne.

- Tak til aktionærerne for opbakning gennem de seneste 27 år. Det har været en fornøjelse at arbejde for jer, sluttede Poul Fischer sin sidste beretning.

På forhånd var der spænding om de kontroversielle forslag på Totalbankens generalforsamling, der på grund af mange forhåndstilmeldinger var blevet flyttet fra bankens eget mødelokale til en hal i det nærliggende Aarup Fritidscenter. 170 aktionærer havde tilmeldt sig mødet på forhånd.

De mange fremmødte fik en lang aften. Som regel tager bankens generalforsamling lidt over en time, men på grund af afstemninger og kampvalg om posterne i repræsentantskabet blev klokken tæt på 22, før dirigenten kunne afslutte mødet.